!თ ა მ ა ზ ჭ ი ლ ა ძ ე

„მე პაწია მერცხალი ვარ...“

რადიოპიესა

პერსონაჟები:

1.ტასო

2.ნიკო

3.გიო - ამათი შვილი

4.ვალერიანი - ტასოს მოწაფე

5.ნათუკა - უსიტყვო, მაგრამ უმნიშვნელოვანესი პერსონაჟი

ნიკოს ბინა. ისმის კარის გაღებისა და მიხურვის ხმა. ბინაში ვიღაც შემოვიდა.

ნიკოს ხმა - ძაღლიც არ გაიგდება გარეთ, ძაღლიც, თუ პატრონი ჰყავს, რა თქმა უნდა. ოჰო, სტუმარი გვყოლია?! არა, ეს ვალერიანის პალტოა. რამდენჯერ უნდა გავიმეორო, რამდენჯერ, რამდენჯერ, ჩემი ფლოსტები ერთ ადგილას ეყაროს-მეთქი! გაგიგონია! მოდი, ნუ გასკდები გულზე. აგე, ფლოსტები! დავბრმავდი, ეტყობა, სხვას რას ვერჩი! აუუუ! გამომხედეთ, მოვედი! არის შინ ვინმე?

ოთახში შემოდის

* სადა ხართ, ხალხო! სამზარეულოში იქნებიან...

სამზარეულოში შედის. იქ გიოა.

* ო, გიოს ვახლავარ!

გ- მოხვედი, მამიკო?

ნ- აქ რას უზიხარ?

გ- თბილა.

ნ- დედაშენი სადაა, ხომ არის შინ?

გ- დედიკო და ბიძია ვალერიანი, კაი, არ ვიტყვი...

ნ- შეუშვი მაგ უტვინო თავში, ერთხელ და სამუდამოდ - დედაშენი ბიძია ვალერიანს ინგლისურს ასწავლის. ახლა თუ ინგლისური არ იცი, შენს მტერს!

გ- მერე, დედიკომ შენ რატომ არ გასწავლა ინგლისური?

ნ- არაა შენი საქმე, სად არიან?

გ- შენს კაბინეტში, რეფლექტორი შეიტანეს.

ნ- უყურე ახლა შენ! რამდენჯერ უნდა ვთქვა, რამდენჯერ უნდა გავიმეორო, ჩემი ფლოსტები... ფუი! ჩემს კაბინეტში ნუ შეხვალთ-მეთქი! სულ ერთი და იგივე, სულ ერთი და იგივე, გამიგონია?! როდის მოვიდა?

გ- კია ნახევარი საათი.

ნ- მე არ მიკითხა?

გ- მამაშენი თუა შინო, კევი მომიტანა, გინდა?

ნ- კევი მაღეჭინე ახლა! რა უთხარი?

გ- არა-მეთქი, ხომ არ მოვატყუებდი!

ნ- რატომ უნდა მოგეტყუებინა?

გ- შენა არა თქვი, ყველა ტყუისო?

ნ- მართალია, ვთქვი, რადგან შენ ამბობ, ვიტყოდი ნამდვილად. რაღაც არ მახსოვს, მაგრამ არა უშავს. ტყუის და მერე როგორ! მაგრამ ჩვენ, შეძლებისდაგვარად, ნუ მოვატყუებთ ერთმანეთს. ტყუილი გარეთაა კარგი, თანაც, როცა სხვა გზა აღარ გაქვს. ზოგჯერ, თუ არ მოიტყუე, ისე ვერ გაგიგებენ. ასეა, ოღონდ, შინ ტყუილი შენს მტერს! ოჯახში თუ ტყუილი გაჩნდება, იმას ოჯახი აღარ ეთქმის.

გ- ოჯახი პატარა სახელმწიფოა არა, მამი?

ნ- ყოჩაღ, კარგად დაგიმახსოვრებია, რასაც მამა გასწავლის, ცხოვრებაში გამოგადგება. მაშ, კევი მოგიტანა, არა?

გ- კი, აი!

ნ- რაღაც უკლო საჩუქრებს...

გ- დაგავიწყდა, ჯინსი რომ მაჩუქა?

ნ- ეგ როდის იყო! მაგიტომ ვთქვი, უკლო-მეთქი.

გ- აბა, ყოველთვის ჯინსს ხომ არ მაჩუქებს?!

ნ- დამიწყო ამანაც დედამისივით! არ გაჩუქებს და ნუ გაჩუქებს, შენთვის ვამბობ, თორემ მე რა! რა ჭამეთ დღეს?

გ- მაკარონის სუპი.

ნ- მაგას „ტყუილი სუპი“ ჰქვია!

გ- ახლა არ თქვი, შინ ტყუილი არ გამაგონოო?

ნ- დაგრჩათ რამე?

გ- მანდა დგას ე, მაგიდაზე!

ნ- პური გვაქვს?

გ- დედას დაეზარა ყიდვა, წვიმსო.

ნ- შენ მოგეტანა!

გ- პურზე წავსულიყავი, თუ მემეცადინა, მამიკო? მე მეცადინეობა ვამჯობინე.

ნ- აბა, შენ რა შეგეშლებოდა!

გ- დედამ, სულ არ შეჭამოს, ცოტა დამიტოვოსო.

ნ- სულ რა შემაჭმევს ამას! აი, ჩვენი დიასახლისიც! დროზე მომისწარი, თორემ, მართლა, სულ შევჭამდი ამას. ხომ იცი, შენი გაკეთებული კერძი როგორ მიყვარს!

ტ- მოხვედი?

ნ- მთლად დარწმუნებული არა ვარ, მაგრამ, მგონი მოვედი.

ტ- ადამიანურად არ შეგიძლია მიპასუხო?

ნ- რა გითხრა, არ მოვსულვარ-მეთქი?

ტ- ეგ არის ადამიანური პასუხი?

ნ- სიმართლე რომ გითხრა, მართლა არ ვიცი, მოვედი თუ არა.

ტ- რას შვრები, ცივ სუპს ჭამ ქვაბიდან?!

ნ- აბა, რა ვქნა?

ტ- ვერ გაიცხელე? ღმერთო ჩემო, ყველაფერს მე ხომ არ გავაკეთებ, ვერ ავუდივარ ამდენ საქმეს!

ნ- მშია ძალიან!

ტ- მაინც, მაინც როგორ გშია?

ნ- ძაღლივით!

ტ- ძაღლი ვითომ სუპს ჭამს?

ნ- შეჭამს და ეტირება კიდეც ყოფა - გაადამიანდება ჩემსავით!იქნებ მაიმუნი კი არა, ძაღლია ჩვენი წინაპარი, რას იტყვი?

ტ- შენი წინაპარი შეიძლება, მართლაც, ძაღლი იყოს. არ გამიკვირდება. შენი და, ამდენად გიოსიც.

გ- ( ყეფს ) - ავ,ავ,ავ!

ნ- გამოდის, რომ ოჯახში მარტო შენა ხარ მაიმუნის შთამომავალი!

ტ- დიდი მადლობა ქათინაურისათვის, ჩემო ბატონო, დიდი მადლობა! ასე უნდა ქალთან ლაპარაკი, აბა, რა!

ნ- შენ ქალი არა ხარ, გენაცვალე!

ტ- ოჰო! ეს რაღაც ახალია! აბა, ვინა ვარ, შენ როგორ გგონია?

ნ- შენ ხარ ცოლი!

ტ- მეც ეგ არა ვთქვი?

ნ- არა, ეს ორი ურთიერთგამომრიცხავი ცნებაა - ცოლი სხვაა, ქალი კი სხვა!

ტ- ვაიმე, სად გადავარდე, მომკლა ამის ფილოსოფოსობამ! გიო, რას მოგვჩერებიხარ, გამოიყვანე მაგალითი?

გ- ვეპარები!

ტ- რას ეპარები, დედიკო?

გ- ამოცანას, ავ-ავ-ავ!

ტ- ამის ყეფაღა მაკლდა სწორედ!

ნ- შენ როგორ გგონია, ძაღლი არ სჯობს მაიმუნს? ძაღლზეა ნათქვამი, ადამიანის მეგობარიაო, მაიმუნზე კი არა! და საერთოდ, მაიმუნი ადამიანს მაიმუნობაშიც კი ვერ აჯობებს! აი, ძაღლი კი სხვაა, არ გაგიგია - ეგეც კარგი ძაღლიაო, მაგას რა მოკლავსო?!

ტ- კარგით, გაჩუმდით! გეყოფათ! რა დავაშავე ასეთი!?

ნ- დღეს, სადაც არ მივედი, ყველგან ძაღლი დამხვდა! მაიმუნი სანატრელი გაგვიხდა. ვიცოდით, მაიმუნი იყო და ჩვენც ისე გვეჭირა თავი. ახლა, გიოსი არ იყოს, ყეფა უნდა დაიწყო, ვინმეს რომ რამე გააგებინო. კი გვაფრთხილებდა ტელევიზორი, ქუჩა მაწანწალა ძაღლებით არის სავსეო, არ დავუჯერეთ და აი, ბატონო, ჩვენ მოვიხსენით ჰალსტუხები და იმათ შეიბეს. საიდან მოვიდა მაინც ამდენი მომღიმარი, თავაზიანი, შავ კოსტუმიანი, თეთრ პერანგიანი და ჰალსტუხიანი ძაღლი!?

ტ- ამასობაში სუპი მთლად ამოჭამე, არა?

ნ- ხო, ძაღლზე გამახსენდა, ვალერიანმა რაო?

ტ- ახლა ვალერიანს მიადექი! ვალერიანი გვაჭმევს პურს, ვალერიანით გვიდგას სული!

ნ- იმიტომ, რომ ადამიანის მეგობარია! ნიჭიერი თუა მაინც?

ტ- ნიჭი რაში ჭირდება?

ნ- ვალერიანის წვეთები გამიგია, ვალერიანის ინგლისური - არა! ხომ გითხარით, კაბინეტში ნუ შეხვალთ-მეთქი, მაინც და მაინც, ძაღლივით უნდა დავიყეფო?!

გ- ავ,ავ,ავ!

ნ- შენ გაჩუმდი! (ტასოს) ისე, კაცმა რომ თქვას, რად უნდა ბიზნესმენს ინგლისური? აუცილებელია?

ტ- ვალერიანი ბიზნესმენი აღარ არის!

ნ- როგორ თუ აღარ არის, რას ამბობ? ვალერიანი?

ტ- ცოლს გადასცა ბიზნესი. მთელი ქონება მის სახელზე გადაიტანა!

ნ- ჰო-ჰო-ჰო, მთლად გაღატაკებულა ბიჭი! საცოდავი! ბერად შედგომას ხომ არ აპირებს?

ტ- არა, პარლამენტში შესასვლელად ემზადება!

ნ- მერე, ინგლისური რაში ჭირდება, ლორდთა პალატაში ხომ არ შედის?

ტ- რა ვიცი, ჯერ პარტიაში შევიდა...

ნ- ისე, არ გაგიკვირდეს! რომელ პარტიაში?

ტ- არ ვიცი. მაგათ ვერ ვარჩევ...

ნ- მე არ მიკითხა?

ტ- ყოველდღე ხომ არ გიკითხავს? ისე, კი თქვა, რა დროს მწერლობააო!..

ნ- ინგლისურად გითხრა?

ტ- მაგდენი ინგლისური სად იცის?!

ნ- შენ გგონია, ქართული იცის?

ტ- კარგი რა, ასე როგორ შეიძლება!

ნ- ქართული რომ იცოდეს, მაგას არ იტყოდა და, საერთოდ, რომელიმე ენა რომ იცოდეს!

ტ- თუ გინდა, ვეტყვი, აღარ მოვიდეს. გინდა ვუთხრა, გინდა?

ნ- რატომ გაცხარდი ასე, რა გითხარი ასეთი? უბრალოდ, მეწყინა, მეტი არაფერი. მე ის მიკვირს, შენ რომ არ გწყინს. ღმერთმა ნუ ქნას და, ვთქვათ, ერთ დილას გავიღვიძეთ და რადიომ გამოგვივცხადა - მოგვილოცავს, მწერლობა აღარ არსებობსო! თუმცა, არ გამიკვირდება, აღარ გამიკვირდება. აი, ამან გამამწარა, მეტი არაფერი.

ტ- გული შემტკივა, როგორც მეგობარსო...

ნ- აი, თვითონ უთქვამს, ადამიანის მეგობარი ვარ! ხომ გითხარი, ჩემს ოთახში ნუ შეხვალთ-მეთქი!

ტ- პატარა ოთახია, რეფლექტორი ყოფნის...

ნ- პატარაა თუ დიდი, ჩემია და დამაყენეთ! მაგას ისიც ეყოფა, პარლამენტში რომ დასცხება, თუ აირჩევენ, რა თქმა უნდა!

ტ- ვითომ რა დაუშლის! ასე გემრიელად რომ შეექცევი მაგ ცივ სუპს, რატომ არ ფიქრობ, იქნებ მეც მშია...

ნ- კი, ვალერიანთან მუშაობამ მოშიება იცის...

ტ- რა ბრძანე? ეგ როგორ გავიგოთ?

ნ- ეტყობა, დაიღალე-მეთქი, მეტი არაფერი.

ტ- ადამიანურად უნდა თქვა, ადამიანურად!

ნ- მარტო მე ვილაპარაკო ადამიანურად? მარტო მე ვიფრატუნო ამ თავსხმაში ფეხით, იმიტომ, რომ ტაქსის ფულიც კი არა მაქვს. გაყინული, გაწუწული, გათოშილი დავუჯდე რეჟისორს, რომელსაც სახეზე აწერია, ჭირივით ეზარება მარტო ჩემი პიესა კი არა, ყველაფერი, რაც დაწერილია კალმით, აწყობილია სტამბური წესით. ყველაფერი, ყველაფერი, გარდა თავისი სპექტაკლის საქებარი რეცენზიებისა და ბუიასილის წამლის ანოტაციისა.. ყველაფერი! ყველაფერი! ყველაფერი!

ტ- რა გაყვირებს?

ნ- მოდი, დაჯექი ჩემს გვერდით. კოვზი მოიტანე, არ მიყვარს მარტო ჭამა. გიომ ისადილა?

ტ- თუ დაგრჩა რამე, მე გავიცხელებ...

ნ-გიომ თუ ისადილა-მეთქი?

გ- კი, მამიკო, კი!

ტ- ო, რა მზრუნველი მამიკო გვყავს, გიო, გადაყოლილია ჩვენზე.

ნ- ჩამაყლაპე ერთი ლუკმა. მთელი დღის ნაწანწალები ვარ, დაქანცული.

გ- სულ რომ დადიხარ და დადიხარ, მამიკო, მწერალი ხარ თუ მაკლერი?

ნ- შენ რა იცი მაკლერის ამბავი?

გ- ტელეში ვნახე.

ნ- ის მითხარი, მე რომ წიგნი მოგეცი, რა ქენი, წაიკითხე?

გ- რომელი წიგნი, მამიკო?

ნ- „დავით კოფერფილდი“!

გ- შენი დაწერილია,მამიკო?

ნ- ზედ არ აწერია, ვისი დაწერილიცაა, ბრიყვო? დიკენსის! დიკენსის!

გ- დიკენსი ვინ არის, მამიკო?

ნ- უყურე, ახლა შენ? ეს უკვე ჩემი პირადი შეურაცყოფაა! ჩემმა შვილმა არ იცის, დიკენსი ვინ არის! არადა მე მაგის ხნისა, მაგ წიგნზე ვქვითინებდი!

გ- ქვითინი რა არის, მამიკო?

ნ- ვაიმე! გესმის, ქალო, გესმის?! მოიხედე აქეთ! გესმის, ქვითინი რა არისო! რა ხდება ჩვენს თავს, რა?!

ტ- მესმის, მესმის...

ნ- მოკლედ, იცი, რას გეტყვი, ჩემო გიო, გამასწარი ახლა აქედან, თორემ გაჩვენებ მაკლერობას! ბრის! ბრის! ცაცხა! ვის ვეუბნები!? ვერ უყურებთ ამ ტინგიცას! მაკლერიო!

გ- ორი ლარი მომეცი და წავალ...

ნ- სად მაქვს, ბიჭო, ორი ლარი!

გ- დე, მაშინ შენ!

ნ- რად გინდა მაინც, რომ ვიცოდე, ორი ლარი?

გ-ტოტალიზატორისთვის.

ნ- რა თქვი - ტოტალიზატორიო? თუ მომესმა?!

გ- ახლა ყველა თამაშობს... რა მოხდა!

ნ- მაინც ვინ ყველა? აი, მე, მაგალითად, არ ვთამაშობ, მაგის ფუფუნება ვინ მომცა, ტოტალიზატორში ფული გადავყარო!

გ- შენ, მამიკო, ჩემგან განსხვავებით, მამა არ გყავს.

ნ- და თქვენც თამაშობთ და თამაშობთ, არა? იცოდი, ქალო, ეს?

ტ- როგორ არა, ახლა, მართლა, ყველა თამაშობს.

ნ- ეგ გავიგეთ, ბატონო. შენ ის მითხარი, რატომ თამაშობს და თანაც ყველა! აპოკალიფსია ნამდვილად!

გ- თუ გინდა, შენც წამოდი!

ნ- ვაი, შე საცოდავო!

გ- მართლა გეცოდები, მამიკო?

გ- ლარი რომ არ გემეტება შვილისთვის, არა? დედაჩემი კიდევ ცალკე მაწვება...

ნ- რა სიტყვაა ეგ, რამდენჯერ გითხარი, უწმაწური სიტყვა არ გამაგონო-მეთქი!

გ- უკაცრავად, ვასწორებ - დედაჩემის ზეწოლას განვიცდი!

ნ- ეგ კიდევ უარესია, შე დებილო!

გ- მამიკო, შენ დაგიჯერო, თუ ტელევიზორს?

ნ- მე უნდა დამიჯერო, მე!

გ- რატომ?

ნ- მოდით და აუხსენით ახლა ამას, რატომ უნდა დაუჯეროს შვილმა მამას! კარგი, რა უნდა დედაშენს შენგან, რას გეუბნება?

გ- ისწავლე, შე შტერო, ექიმი უნდა გამოხვიდეო, გაიგე? ექიმობა რად მინდა, მამიკო, ამიხსენი რა, იქნებ მინდა პაციენტი გამოვიდე, ამის უფლება არა მაქვს, თუ სტრასბურგში ვიჩივლო?

ნ- შემშალა ამ ოხერმა!

გ- ნათუკა ამბობს, ჩვენ არავის ვუყვარვართო...

ტ- ვინ ჩვენო, დედიკო?

გ- ჩვენ - ბავშვებიო!

ტ- ნათუკა ვინ არის, გენაცვალე? მოიყვანე ერთი შენი ნათუკა, გაგვაცანი!

გ- თვითონ მოვა...

ტ- ვერ უყურებთ ნათუკას?!

ნ- მიეცი, ადამიანო, ლარი და მომაშორე ეს მუტრუკი სასწრაფოდ! აღარ შემიძლია, ხომ არ უნდა გამაგიჟოთ!

ტ- აჰა, გიო, ორი ლარი! არ დაიგვიანო, იცოდე! რა უნდა თქვა?

გ- ცოტაა!

ტ- ცოტა კი არა, მადლობთ-თქო, მადლობთ!

ნ- ახლა გინდა მაგას ზრდილობა ასწავლო? გაანებე თავი!

გ- აბა, ბაი, ბაი, უჩემოდ არ მოიწყინოთ!

მიდის

პაუზა

ნ- მართლა წავიდა?

ტ- სულ ეჩხუბები, ასე როგორ შეიძლება!

ნ- რაღაც არ მომწონს მაგის ლაპარაკი, მე მგონი, გვაბითურებს.

ტ- კარგი ერთი, რას გადაეკიდე იმ ბიჭს, ასეთს რას აშავებს?

ნ- არც არაფერს აშავებს და არც არაფერს აკეთებს.

ტ- შენ რა გინდა, რომ აშავებდეს?

ნ- არა, არ ვიცი, რა მინდა. რაღაც რომ არ მომწონს, აშკარაა, რატომღაც ცუდს მეუბნება გული, რაღაცას დაატრიალებს უსათუოდ.

ტ- იცი რას გეტყვი, უბრალოდ ვერ შეჩვევიხარ, ბავშვი რომ აღარ არის...

ნ- მეც მაგას ვამბობ სწორედ - ბავშვი აღარ არის და ბავშვივით კი გველაპარაკება. იმდენი მაგას რა ვუთხარი, რომ დიკენსი არ გაუგია...

ტ- ეგ ნუ გაგიკვირდება, დიკენსი მაგან კი არა, სტუდენტებმა არ იციან.

ნ- მე მხეთქავს გულზე, მე! საკუთარი შვილი!

ტ- კარგი, ყველაფერს ნუ აზვიადებ. ისე, რა უცებ გარბის დრო, ატყობ? გუშინ არ იყო, ექიმთან რომ მყავდა, ჯირკვლები რომ აღმოაჩნდა?

ნ- ეგ რაღაც არ მახსოვს...

ტ- შენ საერთოდ რომელიმე ჩვენი ოჯახური ამბავი თუ გახსოვს?

ნ- შენ ის მითხარი, ექიმმა რაო?

ტ- არაფერი სერიოზულიო.

ნ- რასაკვირველია, რამე სერიოზული რომ ყოფილიყო, ხომ მემახსოვრებოდა! დიდი ამბავი, ყველა ბავშვსა აქვს ჯირკვლები, მეც მქონდა მაგ ასაკში.

ტ- (იხსენებს) - კარგი კვებაო და ჰაერზე ყოფნაო.

ნ- მაგას მეც გეტყოდი, ექიმი რად გინდოდა. მეტი არაფერი უთქვამს?

ტ- რა ვიცი... ვილაპარაკეთ კარგა ხანს...

ნ- თვითონ რა ხნისა იყო?

ტ- აბა, აბა, ეგეთები არ იყოს! (იხსენებს) გიო მაშინ თორმეტისა იყო, მეტის არა.

ნ- ოთხი წლის ამბავს მეუბნები?

ტ- როგორ გარბის დრო-მეთქი, მაგით არ დავიწყეთ? (იხსენებს) გარდამავალი ასაკიაო...

ნ- ბატონი ბრძანდებითქო, მერე?

ტ- ბიჭიაო...

ნ- ამერიკა აღმოუჩენია! ვერ უყურებ! ერთი მეც უნდა გავესინჯო!

ტ- სხვათაშორის...

ნ- თქვი, თქვი, რატომ გაჩუმდი? რა სხვათაშორის, დაამთავრე!

ტ- ეგ არც ისე ადვილი გასარკვევია, შენ რომ გგონია!

ნ- ჰა, ჰა, ჰ ა, გავიცინოთ? სხვა რა ბრძანა, რაო? არ გადამაყოლა იმ ექიმს!?

ტ- გარდამავალი ასაკიო...

ნ- გაგიმეორა?

ტ- ხომ იცითო...

ნ- რა უპასუხე?

ტ- თავი დავუქნიე.

ნ- სწორედ მოქცეულხარ, მერე?

ტ- ახლა ჭირდება განსაკუთრებული ყურადღებაო. მამა ხომ ყავსო?

ნ- რა უთხარი?

ტ- კი-მეთქი.

ნ- ყოჩაღ! რას ნიშნავს განსაკუთრებული ყურადღებაო, არ დაგიზუსტა?

ტ- რა ვიცი, მოფერებაო... მოალერსებაო...

ნ- ქალო, შენ გაგსინჯა თუ ბავშვი?

ტ- მართლაც, მთლად ბავშვია ჯერ. იმ დღეს ჩამეხუტა და მკითხა, დედიკო, ცოლი რომ მოვიყვანო, რას იტყვიო? ბევრი ვიცინეთ.

ნ- სულ ტყუილად გიცინია, განსაკუთრებით შენ!

ტ- რატომ ვითომ?

ნ- ვაი, თუ მართლა გკითხა...

ტ- აბა რას ამბობ! ხუმრობით-მეთქი, ხომ გითხარი.

ნ- აი, ზუსტად ეგეთი ხუმრობები არ მომწონს. ახლა, ანუ მაგის ასაკში, ჯობს ისევ ჯირკვლები ჰქონდეს, ვიდრე ცოლი ჰყავდეს. ამ ხუმრობა ხუმრობაში გამოგვეცალა ყველაფერი ხელიდან და დავრჩით დაცოლშვილებული ბავშვების ამარა, რომლებსაც ერთ ხელში კომპიუტერის პულტი უჭირავთ, მეორეში კი საკუთარი შვილის ღამის ქოთანი. გული მიგრძნობს რაღაცას, ოღონდ, არაფერს კარგს. ტოტალიზატორზე უნდა ვითამაშოო! ამ ხნის კაცი ვარ და ერთხელაც არ შევსულვარ იქ. ეჰ, წავიდა ჩემი მატარებელი!..

ტ- კარგი ერთი, არ ამატირო!

ნ- შენ მექსიკურ სერიალზე მეტი არაფერი აგატირებს, ასე რომ...

ტ- ახლა ეგეც ამიკრძალე!

ნ- ქვითინი რა არის, მამიკოო, ქვითინი! წარმოგიდგენია! მე მაბითურებს, მე, საკუთარ მამას!

ტ- არაფერსაც არ გაბითურებს, ნუ ხარ ეჭვიანი.

ნ- აბა, შენ ამბობ, რომ ჩვენმა მოსწრებულმა შვილმა მართლა არ იცის, რა არის ქვითინი, მართლა არ გაუგია არც ერთი მწერლის სახელი?! ვიღუპებით, მგონი!

ტ- კარგი-მეთქი, ნუ აჭარბებ!

ნ- კოპიო ბიძამისია, გამოცხადებული!

ტ- ახლა ჩემს ძმას ეცი!

ნ- დამაბით, რა ვქნა!

ტ- რას გიშავებს, როდის შეგაწუხა? სპორტსმენი ბიჭია, არის თავისთვის.

ნ- ისე დაუშვენდა ცხვირი, ეგ სპორტსმენი არ იყოს! არ გახსოვს, ფეხბურთის გუნდიდან რატომ გამოიპანღურეს? გაგახსენო, მართლა არ გახსოვს? კი, ბატონო, შუა თამაშში მსაჯს მაისურის გაცვლა რომ შესთავაზა და მოედნიდან რომ გამოაძევეს, დაგავიწყდა? !

ტ- იგონებ რაღაცას, მომკლა შენმა ფანტაზიებმა!

ნ- ვტყუი?

ტ- არა, მთლად ეგრე არ იყო.

ნ- ეს სულ ოდნავ, ნამცეცი სიმართლე რომ იყოს, სპორტსმენი ეთქმის მაგას?

ტ- სამაგიეროდ, ახლა წყალბურთელთა გუნდშია!

ნ- ცურვა იცის, ვითომ?

ტ- კარგი ერთი!

ნ- დარწმუნებული ხარ?

ტ- რა ვიცი, რას გადამეკიდე, იცის ალბათ!

ნ- არ მომიშალა ნერვები ამ თავხედმა, ამან!

ტ- სად ნახე ჩემი ძმა, ქუჩაში შეგხვდა?

ნ- აბა, კი. ეგღა აკლია შენს ძმას - ქუჩაში ფეხით იაროს!

შენ შვილზე მოგახსენებ, შენს შვილზე!

ტ- ვითომ შენი შვილი არ არის? თუ რამე იცი, მითხარი...

ნ- ეგ მე უნდა ვიცოდე, თუ შენ?

ტ- მე მგონი...

ნ- მაგას რა „მგონი“ უნდა, შე ქალო?

ტ- ისე, შენ რომ გცოდნოდა, აჯობებდა, ეს შემიძლია დანამდვილებით გითხრა.

ახლა ისეთი დროა, ვერაფერზე ვერ იტყვი, ნამდვილად ასეაო.

ნ- ვალერიანი ამდენ ხანს რომ მიატოვე, რას იტყვის?

ტ- სავარჯიშოები დავუტოვე, იზეპირებს.

ნ- მაგას რა შეეშლება!

ტ- აბა, შენსავით, სულ ცაში კი არ იყურება. რას ხედავ მაინც ამისთანას?

ნ- როგორ, აღარც ცაშია არაფერი?

ტ- მე, პირადად თეატრში დავტოვე ის, რაც დასანახად ღირდა, რაც მართლა ძვირფასი იყო. იცი, რა მენატრება და თანაც ძალიან - კულისები!

ნ- მსახიობობა სცენაზე კი არა, კულისებში გაატარე და იმიტომ.

ტ- გაგეცინება და გასტროლები მესიზმრება ხოლმე - ვითომ ავტობუსს საბურავს უცვლიან, ვითომ სასტუმროს ვესტიბიულში რამდენიმე გოგოს ერთ სავარძელში გვძინავს. ვითომ ხელში კონსერვის გახსნილი ქილა მიჭირავს...

ნ- გშია, შე საცოდავო?

ტ- დამაცადე! ვითომ დრამატურგის ცოლი ვარ...

ნ- ვითომ ვარ მე?

ტ- დავრჩენილიყავი თეატრში, რა მინდოდა, იქ მეთამაშა დრამატურგის ცოლობა. რა შეედრება დრამატურგის ცოლობას თეატრში - იტყვი ერთ-ორ სიტყვას სცენაზე, მერე გამოხვალ კულისებში და აღარა ხარ დრამატურგის ცოლი! არ არის ეს ბედნიერება?! ღმერთო, რა კარგი იყო - ყველას, ყველას, ყველას, სცენის მუშასაც, მეხანძრესაც, ყველას გვიყვარდა ერთმანეთი - სადღაა ასეთი სიყვარული! როგორი დიდი სიყვარულით მინდოდა მომეკლა ყველა ქალი დასში! რომელი ზეიმი შეედრება მსახიობისთვის, თუნდაც, პრემიერას!

ნ- სწორედ, ერთ-ერთ პრემიერაზე გაგიცანი, თუ გახსოვს! და როგორც კი ხელი გთხოვე...

ტ- მაშინვე შემოგაფრინდი ზედ, ყვავილების, ტაშის, ქათინაურების ნარკოტიკი მქონდა შეშხაპუნებული...

ნ- დაფიქრებულიყავი ცოტახანს!

ტ- და ახლა ნამდვილად დრამატურგის ცოლი ვარ და ქვაბს ვრეცხავ, საიდანაც ახლახანს ამოვხაპეთ ტყუილი სუპი! ეს არის ადამიანური ცხოვრება?

ნ- ეგ თეატრში მოიკითხე, აქ რა უნდა ადამიანურ ცხოვრებას?!

ტ- ღმერთმა დაიფაროს, ღმერთმა დაიფაროს, თეატრშიც რომ აღარ იყოს ადამიანური ცხოვრება!

ნ- კარგი, დაწყნარდი, მართლა თეატრში ხომ არა ვართ, როლში შეიჭერი, მგონი. შენ არ იყავი, რომ ტიროდი როლებს არ მაძლევენო?

ტ- ხოდა, ა, ბატონო, ეს ყოფილა ჩემი როლი! ხო, ვალერიანმა მკითხა, გარაჟს ხომ არ ყიდითო.

ნ- რაღა დროს გარაჟიათქო, ვერ უთხარი, რახანია ეგ ფული დავამღერეთ მე და შენ! მაგ შენს ვალერიანზე რას ამბობენ, იცი?

ტ- გიკრძალავ! აღარ მითხრა „შენი“ ვალერიანიო!

ნ- ცოლი გარაჟში თუ არ ჩაიყვანა, ისე ვერ იცხოვრებს იმასთანო!

ტ- კარგი ერთი, რა სისულელეა, რა გაუჭირდა ასეთი?

ნ- ეტყობა მაშინ დაეჩვია, უბინაო რომ იყო და გოგოებისთვის გარაჟის გასაღებს თხოვდა ძმაკაცებს. „ხავერა“ გაგიგია? კი, მაგრამ, შენ რატომ გკითხა გარაჟის ამბავი, მაინც და მაინც შენ?

ტ- ახლა რომ გამოგიქანებ და გხეთქავ ამ ქვაბს თავში, ეს იქნება შენი გარაჟი!

ნ- აბა, დაიწყე: „მე პაწია მერცხალი ვარ“...

ტ- ვერ ეღირსები მაგას! ვერ გამომიყვან წონასწორობიდან. ისე, დაუფიქრდი ხოლმე, რას ამბობ!

ნ- ტასო, გოგო, გეხუმრე. რა მოხდა, ზოგჯერ ჩვენც გავიცინოთ, ვერ ხედავ, ქვეყანა ლამის ჩაბჟირდეს სიცილისგან, ვითომ ჩვენ რა დავაშავეთ ასეთი, რომ ვეღარც გაგვიცინია!

ტ- სხვისი არ ვიცი, მაგრამ შენ ის დააშავე, ცოლის შესანახი რომ გახდი! მე უნდა მიმადლოდე, მათხოვრად რომ არა ხარ ჩავარდნილი ქუჩაში!

ნ- აჰ, ქუჩაში არა, ქუჩაში ნუ, ეკლესიასთან დამსვით, ქაშუეთთან!

ტ- დიახ, მე გადაგარჩინე, ასეთი უმაქნისი, უმწეო!

ნ- ვაღიარებ, ოღონდ არ ვიცი რას გადამარჩინე!

ტ- აი, ხომ ხედავ, აღიარებ!

ნ- რომი მაშინ წახდა, ბატების გადასარჩენად რომ გაუხდა საქმე!

ტ- ახლა ბატიც გავხდი, არა? დიდი მადლობა მაგ სიტყვებისთვის, დიდი მადლობა!

ნ- სულ ტყუილად დაანებე თეატრს თავი, სულ ტყუილად. მე თუ მკითხავთ, მაგარ ფორმაში ხარ!

ტ- ქმარი - დრამატურგი, შვილი - უვიცი! წარმოგიდგენიათ, ჩემს თავს კი არა, მტერს არ ვუსურვებ ამას, მტერს!

ნ- დიკენსი არ გაუგონია თექვსმეტი წლის ბიჭს, დიკენსი! ვიღუპებით, მგონი, აი, რა იცის კომპიუტერმა!

ტ- შენ ხომ გაგიგონია, შენ ხომ იცი, ვითომ ამით რა მოიგე ცხოვრებაში? ჩემს მშობლებს ჩემთვის ინგლისური რომ არ ესწავლებინათ, რა გვეშველებოდა?

ნ- რაღაცას გავახერხებდით. სულ ხომ ასე არ იქნება, ვიღაცა ხომ მიხვდება - არ შეიძლება ამდენი ხუმრობა, ამდენი სიცილი, ამდენი შოუ, ბავშვებს სიარულს პირდაპირ პოდიუმზე ასწავლიან... შენ გგონია, სხვაგან არ მართავენ შოუს, მართავენ და მერე როგორ! მაგრამ შოუს კი არ უნდა გადააყოლო ქვეყანა! ახლა, ისევ თუ ჩვენს ტკბილ საუბარს დავუბრუნდებით - ინგლისურის სწავლას აჯობებდა შენს მშობლებს... ისე, კაცმა რომ თქვას რატომ ვარ, ვითომ არაფრის მაქნისი, რატომ ვარ საცოდავი? ჩემი ბრალია, კითხვა რომ არ იცის ხალხმა? მომისმინე, ჩემო ძვირფასო, მომისმინე! ჩემი ბრალია, ამდენს რომ ვიცინით, ამდენს რომ ვმღერით, ამდენს რომ ვხუმრობთ, ჩემი ბრალია?

ტ- ახლა შენ დაიწყე არტისტობა!

ნ- ჩემი ბრალია, რომ აღარც არტისტი გვინდა, კლოუნებით, კლოუნებით, კლოუნებით გაივსო თეატრიც და ყველაფერი, ყველაფერი! ჩემი ბრალია?!

ტ- არ დაგავიწყდეს, ჩარლი ჩაპლინიც კლოუნი იყო!

ნ- მე რაღაც არ გამიგია, ჩარლი ჩაპლინის გულისთვის, ხალხს თეატრი მიეტოვებინოს! ხოდა, თუ ჩაპლინი არა ხარ, შეეშვი მაგ კლოუნობას, რატომ იწვალებ თავს და ჩვენც გვაწვალებ. ხო, იმას ვამბობდი, ინგლისურის მაგივრად უკეთესი იყო სხვა რამ ესწავლებინათ-მეთქი შენ მშობლებს შენთვის!

ტ- მაინც რა?

ნ- თუნდაც ქმრის პატივისცემა!

ტ- ოჰ-ოჰ-ოჰ!

ნ- თუნდაც კვერცხის შეწვა! ერთ კვერცხში ახლა სამეფოს მივცემდი!

ტ- შეგახსენებ, კვერცხში კი არა, ცხენში ცვლიდნენ სამეფოს! მასშტაბები გაკლია, მასშტაბები!

ნ- ცხენში სამეფოს იმიტომ ცვლიდა, რომ სამეფო აღარ გააჩნდა. ჩემსავით გაღლეტილი და ღატაკი იყო, ღატაკები კი, ჩემო კარგო, გულუხვები არიან!

ტ- ვაიმე, რა ლაპარაკის თავი აქვს ამ კაცს! კიდევ კარგი, ის არ მითხარი...

ნ- რატომ გაჩუმდი? ბრძანე, გააგრძელე!

ტ- შენმა მშობლებმა კვერცხის დადება რატომ არ გასწავლესო!

ნ- შეიძლება მეთქვა... მე ახლა ისეთ გუნებაზე ვარ...

ტ- ადამიანსაც შეჭამდი, არა?

ნ- აბა, რას ამბობ, გეკადრება?

ტ- განა ცოცხლად არ მჭამთ შენ და შენი შვილი?

ნ- აი, ძლივს არ გავიცინეთ!

ტ- გავიცინეთ? ვითომ სასაცილოდ გვაქვს საქმე?!

ნ- დაიწყე მაშინ „მე პაწია მერცხალი ვარ“!

ტ- ხომ გითხარი, ვერ მოესწრები მაგას-მეთქი, მაგ ლექსს მარტო მაშინ ვამბობ, როცა საშველი აღარ არის, როცა ყველაფერი, აი, აქ (ყელში გამოისვამს ხელს) ამომივა. .. გული რომ გასკდომაზე მაქვს, მხოლოდ მაშინ.

ნ- ვიცი, ჩემს თავზეც გამოვცადე ერთხელ. უკეთესია, იმ დროს ადამიანი გაგეცალოს, სადმე შეიმალოს, შეიკეტოს. ამიტომ აღარ გავაგრძელებ. შენ ის მითხარი, ვალერიანი რას ამბობს, კმაყოფილია ცხოვრებით?

ტ- რასაკვირველია.

ნ- ვინ ეტყვის მაგ საცოდავს, თუკი ცხოვრებით კმაყოფილი ხარ, ეს იმას ნიშნავს, რომ არ ცხოვრობ!

ტ- გავგიჟდი! ვალერიანია საცოდავი?!

ნ- ადამიანს შეიძლება ყველაფერი ქონდეს, მაგრამ ცხოვრება - არა! ბევრი მიდის ამ ქვეყნიდან ისე, არც იცის, რა არის ცხოვრება. ცხოვრებას ფულით ვერ იშოვი, ვერც პარლამენტარობით. ამისთვის საჭიროა ერთი რამ - უნდა იცხოვრო!

ტ- საცოდავიო! დაუკვირდი, რას ამბობ. ჩქარი ხარ, ნამეტანი!

ნ- მართალი ხარ, აი, ცოლის შერთვა ნამეტანი ვიჩქარე!

ტ- კიდევ ერთხელ გმადლობთ, ჩემო კარგო!

ნ- რა ვქნა, მე ასეთი ლაპარაკი ვიცი. სხვათაშორის, შეიძლება, მეც დამავიწყდეს ადამიანური ლაპარაკი. ჩემი ბრალია, ლაპარაკის ნაცვლად, ერთმანეთს რომ ვუყეფთ, ჩემი ბრალია?!

ტ- კარგი, რატომ გაბრაზდი ასე! ჩქარი ხარ-მეთქი, მეტი ხომ არაფერი მითქვამს?! სულ ამას ჩაგჩიჩინებ, სულ ამას გიმეორებ, მარტო რომ ვარ, მაშინაც კი. მგონი, დედის მუცელშიც ამას ვიმეორებდი...

ნ- აი, ეგ კი მჯერა - ცხრა თვეს შენ რა გაგაჩუმებდა!

ტ- შენი ვაჟიშვილიც შენა გგავს, შენი კოპიოა. აჰ, არ გაუწყრე, აჰ, ხელი არ დააკარო, აჰ, არაფერი აწყენინო! შენ არ იყავი? ა, ბატონო, ნათუკაო! ნათუკა მაკლდა ახლა მე? ბავშვის დაღუპვა თუ გინდა, გაანებივრე. გაანებე თავი, თავისით გაიზრდება!

ნ- თავისით კვახი იზრდება მინდორში!

ტ- მერე, ცუდია კვახი?

ნ- ცუდი კი არა...

ტ- თურმე სპარტაში ახალდაბადებულ ბავშვს პირდაპირ აუზში აგდებდნენ, ჯანმრთელი გაიზრდება, ცურვასაც ისწავლისო!

ნ- მერე, ვერ ჩააგდეთ შენი ძმა აუზში?

ტ- რას გადაეკიდე იმ ბიჭს, რა გინდა, გაანებე თავი!

ნ- გამაჟრიალა უცებ - ის ბავშვი შემეცოდა ძალიან! აბა, წარმოიდგინე - ახლახან გაახილე თვალი, ჯერ არ იცი, სადა ხარ, რა ამბავია შენს თავს, ჯერ ერთხელაც არ შეგიხედია ჩვენი ტელევიზორისათვის, ანუ ჯერ ერთხელაც არ გაგიცინია და უკვე გაყინულ აუზში გაგდებენ! ბრრრ! ინგლისურად წაიკითხე?

ტ- რატომ ვითომ, ქართული კითხვა არ ვიცი?!

ნ- დაიცა, ქართული კითხვა მართლა იცი? ქართული კითხვა შენ კი არა, მგონი, აღარავინ იცის!

ტ- არ დაგავიწყდეს, მე ქალწული ვარ!

ნ- რაო? ვაიმე, დედა! ქალწულიო? რას ამბობ, გესმის? ესე იგი, არა მარტო ჩემი, უამრავი და უამრავი ვაჟკაცის შრომა ამაო ყოფილა, ეს გინდა თქვა?

ტ- რა გინდა, მაგით ბრძანო?

ნ- აბა, დაიწყე - „მე პაწია მერცხალი ვარ“...

ტ- ოლიმპიადაზე დამავიწყდა ეგ ლექსი, სცენაზე. ცხრა წლის ვიყავი...

ნ- დაგავიწყდა და დაგავიწყდა, დიდი ამბავი!

ტ- ხოდა, როცა მახსენდება, ცოფებს ვყრი... ისე, რომ იცოდე, როგორი ბნელი ხარ ზოგჯერ!

ნ- ზოგჯერ არა უშავს. ზოგჯერ, შენ წარმოიდგინე, აუცილებელიც კია. არავინ, მათ შორის მეგობრებიც, არ გაპატიებენ, მათსავით ბნელი თუ არა ხარ! ალბათ იცი, რომ ყველაზე ბასრი კბილები მეგობრებს აქვთ!

ტ- ჰოროსკოპის მიხედვით ვარ ქალწული, ჰოროსკოპის ! ზოდიაქოს ამ ნიშნით, რომ იცოდე, ნასწავლი ადამიანები იბადებიან! რაც შეეხება უამრავ ვაჟკაცს, სადღაა ვაჟკაცები?!

ნ- აი, ბოლოს ჩვენც გავიცინეთ!

ტ- შენ კი გინდოდა, გამეფრინა, არა?

ნ- არა, რას ამბობ? პირიქით! მიხარია, რომ იცინი, ორივე რომ ვიცინით, ანუ ფეხი აუწყვეთ ცხოვრებას!

ტ- მივხვდით, ვითომ, რა არის ცხოვრება?

ნ- ეგ, ჩემო კარგო, არავინ იცის!

ტ- არადა, მწერალი ვარო, ამბობ!

ნ- ერთი მწერალი დამისახელე, ერთი, ვინც იცის, რა არის ცხოვრება. ყველა თავის ვარიანტს იგონებს და ჩვენც ვუჯერებთ...

ტ- შენი ვარიანტი მაინც როგორია?

ნ- ცხოვრება ტყუილი სუპია, ჩემო ძვირფასო. შენ ქალწული ხარ, მე კი - თევზი. ჰოროსკოპით მოგახსენებ, უცნაური წყვილია, ღმერთმანი! აქ მხოლოდ ერთი ვარიანტი არსებობს - ქალწულს როცა მოშივდება - ის თევზი ცოცხლად უნდა გადაყლაპოს!

ტ- კარგი, რა საშინელებას ამბობ?!

ნ- რა, თევზი არ გიყვარს?

ტ- ცოცხალი არა!

ნ- იცი, კვახი მომინდა უცებ ძალიან!.. ასეა თუ ისე, შენთვის არაფერი დამიკლია, რა თქმა უნდა, შეძლებისდაგვარად. ერთი სიმღერისა არ იყოს - ფიქრში სულ ხელით გატარებ.

ტ- ფიქრში ხელით ტარებას, ცხადში მანქანით გეტარებინე, მერჩია.

ნ- ყოჩაღ, ჩაგეთვალა! ამიტომაც მიყვარხარ! აგერ, ვალერიანიც მობრძანდა თავისი ფეხით. ვალერიანსაც შევჭამდი, სხვათაშორის!..

შემოდის ვალერიანი

ტ- უკაცრავად, ბატონო ვალერიან, მიგატოვეთ!

ვ- ქალბატონო ტასო, მე მგონი შევასრულე თქვენი დავალება.

ტ- აბა, წამიკითხეთ მაგ რვეულიდან, რა ვისწავლეთ!

ვ- მაი ნამე ის!

ტ- (ინგლისურად სწორედ წარმოთქვამს და თარგმნის კიდეც) ჩემი სახელია, ანუ მე მქვია...

ვ- (სხარტად) - ვალერიანი!

ტ- სწორეა! ყოჩაღ! აბა, წამიკითხეთ კიდევ!

ვ- ვატ დო იუ ჰაიდ სპეციალიტიეს?

ტ- (ინგლისურად უსწორებს) ანუ, რომელი საფირმე კერძი გაქვთო!

ნ- უყურე შენ, ამასაც მოშიებია! ჩვენი საფირმე კერძი „ტყუილი სუპია“!

ვ- ეგ აქ არ წერია!

ნ- ინგლისელებს ტყუილი სუპი არ ექნებათ!

ვ- რატომ ვითომ?

ნ- იმიტომ, რომ საკუთარ თავს პატივს სცემენ!

ვ- მოდით, ახლა ქართულად ვილაპარაკოთ, მომენატრა ქართული.

ნ- კი, ბატონო, აბა, გვითხარით ქართულად, რა გნებავთ?

ვ- არ ვჭამოთ რამე?

ნ- უყურე შენ! ნაღდი ქართული ამას სცოდნია! ჩემო ვალერიან, რას მიირთმევ მაინც ქართულად?

ვ- ოჰო, შენც აქა ხარ, ნიკო?

ნ- ახლა შემამჩნიე, შე კაცო?

ვ- მე როცა ვმეცადინეობ, ვერც ვერაფერს ვხედავ და არც არაფერი მესმის, ისე ვარ წიგნში ჩაძირული მთლიანად, როგორც აუზში.

ნ- შენც აუზში ჩაგაგდეს, კაცო?

ვ- რა თქვი, ვინ ჩამაგდო, ვერ გავიგე?

ნ- წყლიდან თავს ზოგჯერ, იმედია, ამოყოფ ხოლმე, ჰაერი ხომ უნდა შეისუნთქო!

ვ- აბა, რა!

ნ- ხოდა, წიგნიდანაც ამოყავი თავი ერთი წუთით, რა მოხდება!

ვ- უთხარით თქვენს ქმარს, ქალბატონო ტასო, როგორი მოწაფე ვარ!

ტ- ჩინებული, ჩინებული!

ნ- კი, წარმატება აშკარაა!

ვ- აბა, მკითხეთ, რაც გინდათ!

ნ- რა უნდა გკითხო, მაინც?

ვ- სულერთია!

ნ- კარგი... აბა, მითხარი, როგორ იქნება ინგლისურად - ძაღლი ადამიანის მეგობარია?

ვ- ძაღლი... ძაღლი... ძაღლი, არა? (გახარებული) დოგ!

ტ- ყოჩაღ!

ვ- კიდევ მკითხეთ, მკითხეთ, რაც გინდათ!

ნ- მე, პირადად, მეტი კითხვა არა მაქვს, შენ, ტასო?

ტ- არც მე...

ვ- მაშ, გააგზავნეთ ბიჭი სუპერმარკეტში, მე გპატიჟებთ!

ტ- ბიჭი არ არის შინ, ამხანაგთან მეცადინეობს.

ვ- კარი მაგან არ გამიღო?

ნ- გაგიღო და კევიც დაიმსახურა!

ვ- კევს ყოველთვის ვჩუქნი, ნამდვილი საჩუქარი ახლა მინდოდა მიმეცა, თქვენი თანდასწრებით. აი, ვიდეოაპარატი მოვუტანე. აქ რომ იყოს, სურათს გადაგვიღებდა. თუმცა ეს აპარატი თავისით იღებს, სასწაულია!

ნ- მართლაც, სასწაულის მომსწრენი ვართ, ჩემო ვალერიან, მალე ადამიანი საერთოდ საჭირო აღარ იქნება!

ვ- რა ჯობია მაგას - პროგრესი! აი, აქ დავსხდეთ. მე აპარატს დავაყენებ...

ტ- ოთახში გავიდეთ, სამზარეულოში რატომ ვიღებთ...

ნ- ასეთ მნიშვნელოვან სურათს!

ვ- აპარატისთვის სულერთია. მე შუაში ჩამისვით, ვითომ მეგობრები ვართ, სამახსოვროდ დაგვრჩება!

ნ- ამ დღეს რა დამავიწყებს!

ვ- აბა, სწრაფად, სწრაფად, სამამდე ვითვლი - ერთი, ორი! აი, მოვასწარი! სამი!

ნ- დავრჩით ისტორიაში!

ვ-ოკეი!

შემორბიან გიო და ნათუკა, ხელიხელჩაკიდებულები. ერთნაირად აცვიათ - ჯინსის შარვალი და ქურთუკი, მაისური, ბოტასები. ნათუკას ზურგზე პატარა ჩანთა აქვს მოგდებული.

გ- დედიკო, მამიკო, ნათუკა მოვიდა ჩვენთან, ნათუკა!

ტ- რას მეუბნები, დედიკო, როგორ გამახარე! ეს არის ნათუკა? გამარჯობა, ნათუკა!

გ- სულ მოვიდა, დედიკო, სულ მოვიდა!

ტ- რას ნიშნავს - სულ მოვიდა? ნათუკას რა, მშობლები არა ჰყავს?

გ- როგორ არა, როგორ არა - დედიკოც და მამიკოც!

ტ- მერე დედიკომ და მამიკომ გამოუშვეს ნათუკა... სულ?

გ- კიო, წადიო, გაუხარდათ ძალიან!

ტ- ჩვენ რა დავუშავეთ, შვილო? ხმას რატომ არ იღებს, ლაპარაკი არ იცის, თუ მორცხვია ნამეტანი?

გ- ერიდება, დედიკო, ერიდება!

ტ- კი, ეტყობა მორიდებული გოგოა ძალიან!

ნ- (თითქოს აფრთხილებს) ტასო?!

ტ- ძალიან, ძალიან, ძალიან კარგი! ხოდა, მოდით, მოდით, მოვგროვდეთ, შენც, ნათუკა, შენც მოდი, ჩემს გვერდით დადექი!

ნ- ტასო!

ტ- შენც მოდი, ნიკო, ერთად გადავიღოთ სურათი. არც შენ ხარ ძაღლი და არც მე - მაიმუნი. ორივენი, არა, ყველანი პაწია მერცხლები ვართ. „მე პაწია მერცხალი ვარ“...

ვ- ინგლისურად?

ტ- ქართულად! ქართულად! დააყენეთ ეგ აპარატი და მოდით ჩვენთან! ერთი! ორი! სასწრაფოდ გამოიქეცით! ვითომ ერთმანეთი გვიყვარს, ვითომ ბედნიერები ვართ! „მე პაწია მერცხალი ვარ“, ამყევით! „მე პაწია მერცხალი ვაარ“! „მე პაწია მერცხალი ვაარ“, სამი! „მე პაწია მერცხალი ვააარ“!..

თანდათან ხმას უწევს

ნ- ტასო?!

ტ- (ისტერიულად) - „მე პაწია მერცხალი ვააარ!“ „მე პაწია მერცხალი ვაააარ!“

გ- ნახეთ, ნახეთ, დედიკოს როგორ უხარია, როგორ უბერავს!..

ნათუკას სიცილი აუვარდება. იცინის ხმამაღლა, გულიანად. იცინის, იცინის...

დ ა ს ა ს რ უ ლ ი

8.9.011